runetrust/blame-folketinget-dk huggingface dataset:
Christian H. Hansen (DF), 2000-11-10:
Indledningsvis vil jeg sige, at intentionerne i lovforslaget her kan Dansk Folkeparti støtte op omkring.
Der er nogle enkelte ting, vi gerne vil have belyst lidt mere under udvalgsarbejdet, inden vi kommer med vores endelige tilkendegivelse - det er bl.a. det, der er beskrevet i lovforslaget omkring arealstørrelser; det er det, der står i § 7 - og så også får en sikkerhed for, at det her ikke ender med at være en bemyndigelseslov.
Men jeg vil også gerne sige, at landbrugets organisationer jo som sagt bakker om omkring det her lovforslag, men jeg tror også, at der er mange af de ting, der er beskrevet heri, som er ganske naturlige ting for den enkelte landmand, noget, som han af sig selv i sin dagligdag forsøger at gøre, nemlig at gøre forholdene bedre for sine egne dyr.
Nu nævnte Venstres ordfører - jeg ved godt,
det måske var sagt lidt humoristisk - en lov om hold af indendørs kæledyr, men jeg synes faktisk, at man godt realistisk kunne se på, om der var nogle ting, der kunne gøres bedre her.
Der er problematikken omkring løsgående hunde og katte.
Jamen det var da også en ting, man kunne tage alvorligt op.
Men som sagt må vi se under udvalgsarbejdet, om vi kan få nogle tilfredsstillende svar på det her og også en forsikring om, at det her ikke er noget, der så fremover kun ligger på ministerens bord, men er noget, som vi kan drøfte bredt i Folketinget.
Marianne Jelved (RV), 2000-11-10:
Jeg vil gerne takke alle ordførerne for den overvejende meget positive tilgang til lovforslagets fire elementer og svare hr. Ole Sohn fra SF, der spørger, hvorfor regulering af ledelsesretten er inde i dette lovforslag og ikke venter til det store lovforslag i januar.
Det er jo sådan, at det, tror jeg, kan give anledning til meget grundigt udvalgsarbejde.
Samtidig galopperer verden jo af sted ude omkring, og derfor har vi vurderet, at vi lige så godt kunne tage denne her mindre ændring ind her.
Men det er klart, at jeg er parat til under udvalgsarbejdet at drøfte den bekymring, som både hr. Frank Aaen og hr. Ole Sohn har givet udtryk for omkring det her, men jeg synes ikke, det gør noget, at denne mindre ændring ligger i dette lovforslag.
Jeg er også fuldstændig på det rene med, at hele spørgsmålet om sikkerhedsret er et meget kompliceret spørgsmål, og derfor vil jeg give tilsagn over for ordførerne om, at ministeriet og jeg selv selvfølgelig vil bidrage til at afklare de spørgsmål, der kan være.
Jann Sjursen (KRF), 2000-11-10:
Kristeligt Folkeparti er positiv over for det fremsatte lovforslag, som jo baserer sig på et udkast fra en enig arbejdsgruppe. Vi synes, det er udmærket at få lovgivet om dyrevelfærd, og da ikke mindst når det drejer sig om dyrevelfærd i relation til egentlig produktion.
Og vi synes, at de minimumsbestemmelser, der fastsættes i loven, og som jo er rimelig præcise, må man sige, faktisk harmonerer meget godt med, hvad vi synes er ret og rimeligt på dette område.
Jeg synes, at det kan være vigtigt under udvalgsarbejdet at få belyst aspektet omkring den bemyndigelse, der er i lovforslaget til ministeren vedrørende anvendelse af Det Europæiske Fællesskabs direktiver og forordninger, som har relevans for det her område.
Men jeg kan tilsige en positiv udvalgsbehandling fra Kristeligt Folkepartis side, og vi håber med ministerens hjælp at få belyst disse aspekter.
Henrik Svane (RV), 2000-11-10:
Der er i dag en række grænser for udbredelsen af pornografien, som har at gøre med politivedtægten og straffeloven.
Det har justitsministeren allerede skitseret.
Kan vi som politikere give en række redskaber, for at børn ikke skal blive konfronteret med billeder eller tekst, der ikke er beregnet til børn?
Det er vores mening, at de rammer, der i dag ligger for at hindre udbredelsen, er gode nok.
Vi skal ikke skrue tiden tilbage, men hele tiden være opmærksomme på udviklingen inden for de forskellige medier.
Vi har som forældre en stor opgave her: at opdrage vores børn til at undgå noget af det, som man ikke kan komme uden om, hvis man som forældre synes, at man skal gå uden om det.
Det får mig til at tænke på en oplevelse med min gamle, meget missionske mormor.
Netop i det år, hvor den konservative justitsminister frigav pornografien, landede vi en nytårsaften på grund af en snestorm fire generationer i et hus, og så så vi fjernsyn, og jeg mindes endnu, hvad min mormor gjorde, da hun syntes, at de cancanpiger dér skrævede lidt voldsomt.
Det brød hun sig ikke om at se, så skærmede hun bare sine øjne stille sådan for sig selv.
Sådan prøver jeg også at opdrage mine børn.
Det kan jeg ikke gøre ved at forbyde Internettet.
Vi kan ikke stemme for vedtagelsen.
Frode Sørensen (S), 2000-11-10:
Udviklingen i den finansielle sektor og på det seneste på tværs af landegrænser er jo uden sidestykke i disse år, og en sådan udvikling medfører jo helt naturligt behov for mere ensartede regler.
Med denne lov kan sådanne ulovligheder også straffes i Danmark fremover, og det hilser Socialdemokratiet med glæde.
Herudover skal jeg nævne et par andre ting:
Betalingssystemer i forbindelse med afvikling af værdipapirhandler udvikler sig også, så der opstår et behov for at sikre sig, at alt går forsvarligt til, og med den her lov gives der sikringsret til betalingssystemer på samme måde som det, der er gældende for clearingssystemer.
Derved bliver styring med risiko og likviditeten bedre, og risikoen reduceres også.
Tilsynet med institutionelle investorer og virksomheder fra tredjelande styrkes ved, at en dansk værdipapircentral eller fondsbørs fremover skal have tilsynets tilladelse, såfremt man ønsker at indgå en tilslutningsaftale med en ansøger fra et tredje land.
Det kan vi også støtte i
Socialdemokratiet.
Til sidst sker der en justering af ledelsesreglerne, som indebærer, at bestyrelsen i et institut får kompetence til at tillade instituttets direktør, vicedirektør eller en anden ledende medarbejder at deltage i ledelsen af andre koncernforbundne virksomheder.
Dog er det sådan, at forbudet mod, at direktører i kreditinstitutter ikke kan være direktører i forsikringsselskaber eller omvendt, fortsat opretholdes.
Socialdemokratiet kan støtte lovforslaget, og vi ser frem til et godt udvalgsarbejde.
Frank Aaen (EL), 2000-11-10:
Det vigtigste i lovforslaget, nemlig en stramning omkring insiderhandel,
kan vi tilslutte os.
Vi kan også tilslutte os, at der er øget kontrol i forbindelse med indgåelse af internationale aftaler mellem værdipapircentraler.
Vi er meget skeptiske for ikke at sige afvisende over
for den del, der hedder at ændre på ledelsesreglerne og gøre dem mere, som det hedder med det positive ord, smidige
Vi er sådan set ikke indstillet på at hjælpe den udvikling på vej, og derfor er vi meget skeptiske over for den del.
Hvad angår det med sikringsretten i forbindelse med værdipapirhandler, er vi ikke helt færdige med at ananlysere den del af lovforslaget endnu.
Der har vi en del spørgsmål, vi gerne vil have afklaret under udvalgsarbejdet.
Morten Helveg Petersen (RV), 2000-11-10:
Det Radikale Venstre kan støtte lovforslaget.
Vi synes selvfølgelig, der er behov for mere ensartede regler på det her område i takt med den internationale konkurrence.
Det internationale samkvem bliver større og større, særlig på det finansielle område.
Vi er selvfølgelig også tilhængere af stramme regler for insiderhandel og stramme regler i forbindelse med kursmanipulation.
Så det er jo gode hensigter, der ligger i forslaget.
Vi er også med på det her med at gøre ledelsesreglerne mere fleksible ved at give bestyrelser kompetence til at tillade direktører i institutter at deltage i daglig ledelse af andre koncernforbundne virksomheder.
Så vi kan støtte forslaget fra radikal side.
Helge Bo Jensen (EL), 2000-11-10:
Da vores ordfører ikke er til stede, skal jeg fremføre Enhedslistens synspunkt på forslaget.
Indledningsvis må man sige, at en lov bør have et formål, og det er svært at se, hvem der egentlig skal etablere sig efter denne her lov, som stiller krav, som er mindre omfattende end dem, der stilles til frilandsgrisene, der produceres efter Friland Food-regler, og de er mindre omfattende end de krav, der stilles til økologiske grise.
Og disse to mærker giver ret til en merpris for kødet, hvad man ikke opnår blot ved at følge loven.
Det næste problem er, at loven er blevet alt for ufleksibel, f.eks. at mindstekrav til udeareal gør, at 40-50 svin skal have lige så meget plads som nogle få svin, der f.eks. er tilovers fra et hold af en eller anden grund.
Og der bør også være plads til, at man arbejder med mindre flokstørrelser end 40-50 svin, uden at det samlet set giver anledning til større pladskrav.
Samtidig vil man spise orner af med kun 3 m2, og det hænger ikke sammen.
Det, der kunne bidrage positivt til udendørs hold af svin, ville være, hvis man i højere grad gik ind og stillede krav til kvaliteten af udearealerne i stedet for kun til kvantiteten.
Adgang til skygge, adgang til så store mængder halm, at dyrene rigeligt kan vælte rundt i det, kunne være nogle af dem. Hvis de ufleksible regler i det her forslag ikke erstattes af mere kvalitative krav som foreslået, så er loven ikke blot overflødig, men direkte skadelig, og så må Enhedslisten stemme imod.
Egil Møller (DF), 2000-11-10:
Dansk Folkeparti kan støtte, at det nu bliver muligt at straffe insiderhandel, hvis den strafbare handling foretages uden for EU eller EØS-landene.
Finanstilsynet skal fremover give tilladelse til en dansk værdipapircentral eller fondsbørs, hvis der skal indgås tilslutningsaftale med ansøgere fra tredjelande.
Endelig kan jeg på Dansk Folkepartis vegne give tilslutning
til de lempeligere regler for, at en direktør kan deltage i den daglige ledelse i andre koncernforbundne virksomheder.
Pernille Sams (KF), 2000-11-10:
Der er to hovedelementer i nærværende forslag.
For så vidt angår spørgsmålet om insiderhandel, finder vi det både naturligt og nødvendigt med den foreslåede opstramning, således at en given strafbar handling her i landet også vil være strafbar, hvis den udføres af den samme person i et tredje land.
Det er en nødvendig modernisering af reglerne.
Jeg ved ikke, om den er tilstrækkelig, men den er i hvert fald nødvendig.
For så vidt angår det andet hovedelement i lovforslaget, tilpasning af ledelsesreglerne i den finansielle sektor, så forslås der nu, at bestyrelsen i et institut gives kompetence til at tillade instituttets direktør at deltage i den daglige ledelse af andre koncernforbundne virksomheder.
Det Konservative Folkeparti mener, det er en helt naturlig åbning at foretage i takt med den øgede internationalisering, der sker af også denne sektor, og vi finder, det ville være forkert, hvis danske pengeinstitutter i den kraftig stigende internationalisering blev stillet ringere end deres konkurrenter, og vi kan tilslutte os ministerens forslag.
Pia Larsen (V), 2000-11-10:
Mange danskere investerer i aktier og investeringsforeninger, og aktiekulturen blomstrer som aldrig før.
Denne udvikling vil Venstre gerne være med til fortsat at fremme.
Det er derfor vores opfattelse, at især private investorer skal beskyttes bedst muligt mod risikoen for kursmanipulation og insiderhandel. Fondsbørsernes samarbejde på tværs af grænserne
har ligeledes skabt et større behov for at ensarte reglerne.
Også derfor er det vigtigt at skærpe lovgivningen mod insiderhandel og kursmanipulation, så der bliver mulighed for at forfølge danske investorers eventuelle misbrug af intern viden og kursmanipulation
også for aktier noteret på børser i lande uden for EU og EØS.
Vi kan derfor tilslutte os ministerens forslag om, at reglerne strammes, så insiderhandel og kursmanipulation med aktier i tredjelande kan straffes i Danmark i overensstemmelse med straffelovens almindelige regler.
I forbindelse med udviklingen på bl.a. det nordiske finansielle marked er vi meget positive over for, at rammebetingelserne vedrørende ledelsens adgang til at besidde poster i koncernvirksomheder foreslås ændret, så de kommer til at svare til de gældende regler for finansielle virksomheder i andre nordiske lande.
Vi er også umiddelbart positive over for, at der gives mulighed for at udnytte sikringsretten i forbindelse med afvikling i registrede betalingssystemer og Nationalbankens egne systemer, da det vil sikre stabiliteten, men vi har alligevel et par spørgsmål hertil under udvalgsarbejdet.
I forbindelse med styrkelsen af tilsynet med institutionelle investorer samt virksomheder fra tredjelande, hvortil der skal gives tilladelse fra Finanstilsynet ved indgåelse af tilslutningsaftaler, har vi noteret os
Værdipapircentralens anmodning om at behandle tilladelser så hurtigt og effektivt som muligt af hensyn til udviklingen af det danske værdipapirmarked.
Det må vi også se nærmere på under udvalgsarbejdet, idet det jo er et rimeligt argument fra Værdipapircentralens side, men med de faktisk meget små betænkeligheder, vi har, kan vi støtte ministerens forslag.
Ole Sohn (SF), 2000-11-10:
Ja, SF ser også meget positivt på at stramme reglerne om insiderhandler eller kursmanipulation, lige så vel som vi også synes, det er fair nok, at man skaber nogle muligheder for et regelsæt for adgang til tilslutning af værdipapircentraler, som der også lægges an til.
Der, hvor vi har nogle om ikke betænkeligheder, så i hvert fald nogle uafklaretheder, er netop i spørgsmålet om ledelsens adgang til at sidde i koncernvirksomheder, og det er jo rigtigt, at der har Danmark andre regler end de øvrige nordiske lande.
Et af de spørgsmål, som har været rejst i høringssvarene, er jo også netop omkring det hastværk, der ligger i, at vi skal ændre reglerne nu, når vi jo til januar får præsenteret et samlet lovforslag til revision af lov om finansielle virksomheder, hvorfor det er afgørende, at man lægger den ændring ind i lovforslaget her og ikke afventer den samlede revision af lov om finansielle virksomheder.
Jeg vil gerne have ministerens bemærkninger til, hvad årsagen er til, at det er noget, der skal ske nu. Men som udgangspunkt vil vi godt se positivt på forslaget, når det nu går til udvalgsbehandling, men under forudsætning af, at vi kan få afklaret de spørgsmål, vi har rejst.
Anne Baastrup (SF), 2000-11-10:
Til hr. Frank Dahlgaard: Nu har justitsministeren beskrevet, hvad det er for regler, der gælder.
Justitsministeren har nøje gjort rede for det, også at reglerne rent faktisk håndhæves.
Derfor synes jeg, at hr. Frank Dahlgaards spørgsmål var forkert stillet.
Sagen er jo den, at hvis det er sådan, at hr. Frank Dahlgaard har ret i, at der er en stigende modstand mod den måde, som billedpornografien og de strafbestemmelser, vi har, fortolkes, så ved hr. Frank Dahlgaard godt, at så vil man over tid kunne ændre det.
Hr. Frank Dahlgaard ved også godt, at sagen i Slagelse nu ligger til overvejelse.
Så sagen er den, at ting kan ændre sig, men vi kan ikke ændre det via lovgivning herinde.
Det ved hr. Frank Dahlgaard, eller også burde han vide det.
Tove Videbæk (KRF), 2000-11-10:
Der er en passus i lovgivningen omkring radio og tv, hvor der står, at der ikke må udsendes programmer, som i alvorlig grad kan skade mindreåriges fysiske, psykiske eller moralske udvikling, herunder navnlig programmer, der indeholder pornografi eller umotiveret vold.
Frank Dahlgaard (UP), 2000-11-10:
Når den socialdemokratiske ordfører siger, at det er ulogisk at tale om børn og forældre, der ikke skal konfronteres med det her svineri - for at sige det lige ud - i offentlige rum, hvad så med os andre, vil jeg sige?
Vi er alle børn, vi har alle forældre.
Alle er børn, mange er forældre.
Det omfatter hele befolkningen, men jeg har lagt vægt på i mit forslag til vedtagelse at nævne børnene og forældrene.
Jeg synes, det er en underlig indstilling, og jeg tror
ikke et øjeblik på, at der er fælles fodslag på det her område i den socialdemokratiske gruppe.
Så lavt tror jeg ikke om Socialdemokraterne.
Sandy Brinck (S), 2000-11-10:
Som vi alle har kunnet læse i besvarelserne af spørgsmålene bl.a. fra hr. Frank Dahlgaard, og som vi just har hørt det beskrevet af justitsministeren, så findes der i dag bestemmelser til regulering af området billedpornografi.
Der findes i dag et strafferetligt værn, og bestemmelserne bruges.
Debattens kerne bliver således forståelsen af de begreber, som optræder som afgrænsende i bestemmelsen: anstødelig karakter, uterlig, utugtig, osv.
Det er velsagtens også det ræsonnement, som danner baggrund for bestemmelserne, som de er i dag, nemlig at det i dag er domstolene, der i de konkrete sager danner en retspraksis ud fra deres samtid.
Fra den socialdemokratiske gruppes side har vi ikke megen tiltro til, at vi her fra Folketinget kan komme en generel afgrænsning meget nærmere, end tilfældet er i dag.
Den seksuelle liberalisering har fundet sted.
Og som repræsentant for en generation, der er født, efter pornografien blev fri, har jeg meget svært ved at forestille mig en tilbagevenden til tidligere tiders opfattelse af, hvad der har anstødelig karakter. Hr. Frank Dahlgaards ønske om, at særlig børn og forældre ikke skal konfronteres med billedporno, finder vi i Socialdemokratiet er et noget urealistisk ønske i et land, hvor billedpornoen har været tilladt siden 1969.
Og hvorfor lige de to grupperinger i befolkningen?
Hvorfor må jeg godt konfronteres med billedporno, bare fordi jeg ikke er forælder, mens hr. Frank Dahlgaard ikke må alene qua sin rolle som forælder.
I Socialdemokratiet synes vi ikke alene, det er urealistisk, men også en smule ulogisk.
Det er logisk og fornuftigt at skille børnene ud som en gruppe i befolkningen, der skal tages særligt hensyn til også på det her felt. Derfor har vi også et forbud mod at sælge pornografisk materiale til børn under 16 år.
Jeg kan ikke dy mig for at undres over, at forespørgslen er stillet af hr. Frank Dahlgaard, der jo normalt holder store brandindlæg fra denne talerstol om, hvor vigtigt det er
at fastholde forældreansvaret over for børnene og ikke lade det store fæle system overtage ansvaret.
Mens denne forespørgsel er båret af det helt modsatte synspunkt. Her er en god lejlighed, vil jeg sige til hr. Frank Dahlgaard, til at fastslå, at børn møder mange grimme ting, fristelser og indtryk, som man ikke forstår i en børnehjerne, og forældrene er de nærmeste til at beskytte og bearbejde de indtryk, som børnene får gennem deres opvækst.
Alt i alt synes vi i den socialdemokratiske gruppe, at det, der her bliver lagt op til med forespørgslen, er urealistisk og ulogisk, og samtidig hæfter vi os ved, at der er begrænsninger for billedpornografien med de eksisterende bestemmelser.
Så skal jeg sige, at vi fra Socialdemokratiet ikke kan støtte den vedtagelse, som er fremlagt.
Frank Dahlgaard (UP), 2000-11-10:
Og man kan i andre lande, bl.a. i Island og Norge, hvor vores ambassadører og folk fra ambassaderne har gjort noget ud af det - jeg har materialet, det har været tilgængeligt for ordførerne her før debatten - praktisere det på en anden måde.
Kan man i Island og Norge og andre steder, så kan vi også i Danmark.
Christian H. Hansen (DF), 2000-11-10:
Nu sker der jo mange ting i politik, og det er jo heller ikke på nuværende tidspunkt, at jeg skal komme med bemærkninger til justitsministeren, men jeg kan da ikke lade være med at nævne, at hr. Christian H. Hansen fra Venstre, det er mig - eller: Jeg er stadig væk fra Dansk Folkeparti.
Men jeg vil stille et spørgsmål til hr. Frank Dahlgaard, for han nævnte heroppefra noget om højden, hvori pornografisk materiale var placeret i forretninger.
Det er jo rigtigt, at den i mange tilfælde er nede i en meget lav højde, og det vil sige, at de, der støder først ind i det, faktisk er børn.
Men hvordan vil hr. Frank Dahlgaard lovgive om det?
Det er ikke, fordi jeg ikke forstår hr. Frank Dahlgaards synspunkter, men vil det ikke være meget svært at lovgive om?
Jeg mener, hvilken højde skulle man f.eks. sætte ind?
Det har heller ikke noget at gøre med, at jeg selv er høj, så jeg er irriteret over, at det er nede, sådan at jeg skal bukke mig.
Det er slet ikke det, det handler om.
Men vil det ikke være meget svært at lovgive om det her?
Det var lige til bemærkningerne fra fru Sandy Brinck om forældreansvar.
Det er helt rigtigt, de har et meget, meget stort ansvar.
Men når der så sker det, at der dumper sådan nogle ting ind igennem brevsprækken, brochuren fra den sag, som justitsministeren omtalte lige før, som er en verserende sag, som skal for retten, og som vi ikke skal kommentere yderligere her i dag, er det svært at leve op til det forældreansvar.
Det er svært at forklare sine børn, at den post, de reklamer, der kommer ind af døren, må de ikke kigge i.
Det er svært, når der på forsiden står: Ikke for sarte sjæle - må kun åbnes af voksne.
Det fortæller netop, at børnene skal åbne den og kigge i den, for børn er nysgerrige, børn er videbegærlige, børn vil gerne se noget.
Og så vil jeg også gerne have, hvis fru Sandy Brinck kunne tage stilling til, at EU faktisk for nylig vedtog noget hen i retning af det her.
Det skulle implementeres i de enkelte lande senere hen.
Jeg ved, at vores repræsentant i Europa-Parlamentet stemte for, jeg ved at Venstre f.eks. stemte imod.
Men hvad er den socialdemokratiske holdning til det her?
Når vi kan gøre det fra EU's side, kan vi så ikke arbejde lidt hen i retning af det herhjemme også?
Frank Jensen (S), 2000-11-10:
Jeg kan kun beklage, hvis hr. Frank Dahlgaard har opfattet min besvarelse af forespørgslen på den måde, at jeg ikke mener, at der skal være grænser.
Jeg brugte faktisk min tale til at beskrive, at der allerede er grænser i forhold til billedpornografiens udbredelse.
Det er jo de grænser, som allerede findes både i politivedtægten og i straffeloven.
Da hr. Frank Dahlgaard har valgt at stille en forespørgsel til justitsministeren om pornografiens udbredelse, så forholder jeg mig naturligvis til det strafferetlige værn, der er i dag.
Her er det, jeg siger, at der faktisk er grænser.
Hvis hr. Frank Dahlgaard gerne vil høre om min personlige habitus og mine egne grænser for det her, så blev de også overskredet i forbindelse med omdelingen af det materiale, vi så nede fra Slagelse Politikreds.
Det tilkendegav jeg faktisk også over for offentligheden.
Når hr. Frank Dahlgaard spørger, om jeg selv har børn, så kan jeg bekræfte, at det har jeg, nemlig hjemmeboende børn.
Jeg udtrykte også ved den lejlighed, at jeg meget nødig ville se, at der i min postkasse derhjemme blev lagt materiale af den karakter, som vi så i den konkrete sag i Slagelse.
Det var baggrunden for, at politimesteren også her har rejst en sigtelse og tiltale mod de pågældende både for overtrædelse af politivedtægten og af straffeloven.
Så hr. Frank Dahlgaard må ikke skabe det indtryk her i starten af debatten, at vi står i en retstilstand, hvor det er lovløshed, der råder.
Det er ikke tilfældet, men det kan jo ikke hjælpe noget, at vi sidder og putter blår i øjnene på hinanden og ikke vil vedkende os en virkelighed, der er i dag, hvor der - efter den liberalisering, som hr. Knud Thestrup, den tidligere konservative justitsminister, stod for - med pornoens frigivelse skete en indflydelse på samfundets udvikling på det her felt.
Det ville jo være forkert, at jeg som justitsminister stod og sagde noget sådant.
Det kan enhver jo også selv se med sine egne øjne.
Men det er muligt at få sikkerhed for, at de grænser og rammer også afprøves i dag efter politivedtægten med konkrete anmeldelser til politiet, men også med politiets muligheder for at rejse konkrete sigtelser efter straffelovens bestemmelser.